b'\n_START_ARTICLE_\nAtemptat contra Charlie Hebdo\n_START_SECTION_\n7 de gener\n_START_PARAGRAPH_\nEl 7 de gener de 2015, aproximadament a les 11:00 CET (10:00 UTC), dos homes emmascarats i armats amb un rifle Kal\xc3\xa0ixnikov, una escopeta i un llan\xc3\xa7agranades atemptaren contra la seu de la revista sat\xc3\xadrica francesa Charlie Hebdo, a Par\xc3\xads. Obriren foc tot fent proclames islamistes, feriren 11 persones i en mataren 12: 10 eren treballadors del setmanari i 2 eren gendarmes._NEWLINE_Abans del tiroteig, per\xc3\xb2, els perpetradors haurien entrat a l\'edifici situat al n\xc3\xbamero 6 de la Rue Nicolas-Appert, on hi ha els arxius del setmanari. En adonar-se que s\'havien equivocat d\'indret, els homes amats haurien demanat a crits si aquell lloc era Charlie Hebdo i haurien fugit carrer avall, cap a la finca situada al n\xc3\xbamero 10, on hi ha la seu del setmanari._NEWLINE_Corinne "Coco" Ray, una dibuixant del setmanari, va explicar que dos homes armats i amb passamuntanyes, que parlaven perfectament franc\xc3\xa8s, van amena\xc3\xa7ar la vida de la seva filla \xe2\x80\x94que tot just havia recollit de la llar d\'infants\xe2\x80\x94 i la van for\xc3\xa7ar a teclejar el codi per obrir la porta de l\'edifici. Un cop a dins, els dos homes van pujar fins a una sala al segon pis, on una quinzena de persones estaven celebrant el consell de redacci\xc3\xb3 de la revista. El tiroteig va durar entre cinc i deu minuts. Segons testimonis de l\'esdeveniment, els homes armats van localitzar als treballadors de la revista cridant-los pel seu nom abans d\'executar-los amb trets al cap. D\'altres testimonis van manifestar que els atacants es van identificar com a membres d\'Al-Qaida._NEWLINE_Un v\xc3\xaddeo autenticat va circular r\xc3\xa0pidament per Internet, mostrant l\'intercanvi de trets entre dos homes armats i un gendarme, que \xc3\xa9s ferit i acaba estirat a terra, prop de la cantonada entre el Boulevard Richard Lenoir i la Rue Mougle, a uns 180 metres a l\'est de l\'escena del crim. El v\xc3\xaddeo mostra com un dels atacants corre cap al gendarme per dir-li, en franc\xc3\xa8s: \xc2\xabEm volies matar?\xc2\xbb El policia ferit respon, tamb\xc3\xa9 en franc\xc3\xa8s: \xc2\xabNo, est\xc3\xa0 b\xc3\xa9, noi\xc2\xbb, mentre fa el gest d\'aixecar les mans cap a l\'atacant, que el remata a sang freda amb un tret al cap. Els atacants van abandonar l\'escenari en un cotxe i, abans de fugir van cridar en franc\xc3\xa8s: \xc2\xabHem venjat el profeta Mahoma, hem matat Charlie Hebdo!\xc2\xbb_NEWLINE_Els tres sospitosos van escapar en un cotxe fins a la Porte de Pantin, on van robar un altre cotxe a punta de pistola. En la seva fugida, van atropellar un vianant i van disparar contra agents de la policia, i un dels sospitosos va deixar el seu carnet d\'identitat al seient del vehicle que acabaven d\'abandonar. Immediatament despr\xc3\xa9s de l\'atac es va iniciar un operatiu massiu per localitzar-los. La nit del 7 de gener, els sospitosos ja havien estat identificats, i la policia va efectuar registres als seus domicilis, situats als voltants de Par\xc3\xads, Estrasburg i Reims. A m\xc3\xa9s, s\'efectuaren diverses detencions de persones vinculades als tres sospitosos.\n_START_SECTION_\n8 de gener\n_START_PARAGRAPH_\nCap a dos quarts d\'onze del mat\xc3\xad de l\'endem\xc3\xa0, els dos sospitosos havien estat vistos al departament de l\'Aisne, a uns 80 quil\xc3\xb2metres al nord-est de Par\xc3\xads. Posteriorment, les tasques de la policia es concentraren al departament de la Picardia, especialment a Villers-Cotter\xc3\xaats i Longpont, en tant que s\'havia informat que els dos sospitosos havien atracat una gasolinera prop de Villers-Cotter\xc3\xaats i havien abandonat el vehicle amb qu\xc3\xa8 fugien en un bosc prop de Longpont. A partir d\'aquell moment s\'inici\xc3\xa0 una batuda per un dels boscos m\xc3\xa9s grans de Fran\xc3\xa7a, l\'anomenada for\xc3\xaat de Retz._NEWLINE_Els atacants foren descrits per la policia com dues persones \xc2\xabfortament armades\xc2\xbb i \xc2\xabmolt perilloses\xc2\xbb, fet que propici\xc3\xa0 el desplegament d\'un gran operatiu de crida i cerca dels sospitosos. El nivell d\'alerta antiterrorista a Par\xc3\xads s\'havia establert al seu punt m\xc3\xa0xim, i des de la nit del 8 de gener tamb\xc3\xa9 s\'aplic\xc3\xa0 el mateix nivell d\'alerta a la zona de Villers-Cotter\xc3\xaats i Cr\xc3\xa9py-en-Valois, on se sospita que els dos fugitius podrien haver-se amagat. Davant d\'aquesta circumst\xc3\xa0ncia, la policia nacional francesa i la gendarmeria efectuaren cerques casa per casa per localitzar-los.\n_START_SECTION_\n9 de gener\n_START_PARAGRAPH_\nEl mat\xc3\xad del 9 de gener, els germans Kouachi foren localitzats a  prop de Cr\xc3\xa9py-en-Valois, on robaren un Peugeot i s\'inici\xc3\xa0 una persecuci\xc3\xb3 per gaireb\xc3\xa9 27 quil\xc3\xb2metres en direcci\xc3\xb3 sud per la carretera N2. A l\'al\xc3\xa7ada de la poblaci\xc3\xb3 de Dammartin-en-Go\xc3\xable, els dos germans abandonaren el vehicle i s\'escaparen tot intercanviant trets amb la policia. Aquesta primera trobada se sald\xc3\xa0 amb Sa\xc3\xafd Kouachi lleugerament ferit al coll i diversos policies ferits de diversa consideraci\xc3\xb3, per\xc3\xb2 cap v\xc3\xadctima mortal com s\'havia apuntat en un primer moment._NEWLINE_Cap a dos quarts de deu del mat\xc3\xad, els dos germans entraren a les oficines de Cr\xc3\xa9ation Tendance D\xc3\xa9couverte, una impremta situada al pol\xc3\xadgon inudustrial de Dammartin-en-Go\xc3\xable. Dins l\'edifici hi havia el propietari, Michel Catalano, i un dissenyador gr\xc3\xa0fic de 26 anys, Lilian Lep\xc3\xa8re. Catalano va manar a Lep\xc3\xa8re que s\'amagu\xc3\xa9s al magatzem de la impremta mentre ell romania a l\'oficina. Poc despr\xc3\xa9s, un comercial anomenat Didier es va presentar a la impremta i va trobar Catalano i Ch\xc3\xa9rif Kouachi, qui es va identificar com un agent de policia. Despr\xc3\xa9s de fer una encaixada de mans, Kouachi li digu\xc3\xa9 a Didier: \xc2\xabMarxi. De totes maneres no matem civils\xc2\xbb, gest que f\xc3\xa9u pensar a Didier que Kouachi era de fet un terrorista, i avis\xc3\xa0 a la policia._NEWLINE_Un cop Didier va haver marxat, Catalano va tancar les portes de la impremta, i romangu\xc3\xa9 a l\'interior amb els germans Kouachi, que no es mostraren violents contra ell, que manifest\xc3\xa0 no haver tingut la sensaci\xc3\xb3 que volguessin fer-li mal. Aix\xc3\xad doncs, Catalano els prepar\xc3\xa0 caf\xc3\xa8 i ajud\xc3\xa0 a curar la ferida que Sa\xc3\xafd Kouachi tenia al coll i, poc despr\xc3\xa9s fou alliberat, havent jurat tres cops als terroristes que estava sol. Per la seva banda, Lilian Lep\xc3\xa8re s\'havia amagat dins d\'una caixa de cartr\xc3\xb3 i es va estar intercanviant missatges amb la policia durant el setge, facilitant-los informaci\xc3\xb3 sobre la localitzaci\xc3\xb3 dels germans dins la impremta._NEWLINE_La proximitat de la impremta a l\'Aeroport Charles de Gaulle f\xc3\xa9u que es tanquessin dues de les pistes. El ministre de l\'interior, Bernard Cazeneuve, va autoritzar una operaci\xc3\xb3 policial per neutralitzar els segrestadors, per b\xc3\xa9 que pr\xc3\xa8viament s\'intentaria establir un di\xc3\xa0leg amb ells, tant per resoldre la situaci\xc3\xb3 com per desallotjar amb seguretat una escola que es trobava a uns 500 metres de la impremta. No obstant aix\xc3\xb2, els germans Kouachi no van respondre als intents de comunicaci\xc3\xb3 de les autoritats franceses._NEWLINE_El setge es va allargar entre vuit i nou hores. Cap a dos quarts de cinc de la tarda hi va haver fins a tres explosions prop de l\'edifici, i a les cinc de la tarda un equip de policia aterrava a la teulada de l\'edifici mentre un helic\xc3\xb2pter aterrava a prop de la impremta. Abans que els equips d\'intervenci\xc3\xb3 poguessin arribar fins on es trobaven, els germans Kouachi \xe2\x80\x94que havien manifestat la seva intenci\xc3\xb3 de morir com a m\xc3\xa0rtirs\xe2\x80\x94 van sortir a l\'exterior de l\'edifici, obrint foc contra la policia, que els va abatre a l\'instant. Lilian Lep\xc3\xa8re va ser rescatat il\xc2\xb7l\xc3\xa8s. Una posterior inspecci\xc3\xb3 de la zona va permetre localitzar un amagatall amb armes, c\xc3\xb2ctels molotov i un llen\xc3\xa7agranades.\n_START_SECTION_\n8 de gener\n_START_PARAGRAPH_\nEl 8 de gener, Amedy Coulibaly va disparar contra Clarissa Jean-Philippe, una agent de policia municipal de Montrouge, a la cru\xc3\xaflla entre l\'Avinguda Pierre Brossolette i l\'Avinguda de la Paix. L\'agent de policia result\xc3\xa0 morta, i un escombriaire municipal result\xc3\xa0 ferit en l\'acci\xc3\xb3. Les autoritats van identificar Coulibaly com un membre del mateix grup gihadista que els germans Kouachi, i van establir una connexi\xc3\xb3 entre els dos tirotejos.\n_START_SECTION_\n9 de gener\n_START_PARAGRAPH_\nL\'endem\xc3\xa0, Coulibaly va segrestar un supermercat kosher de la Porte de Vincennes de Par\xc3\xads, armat amb dos rifles AK-47. Com a resultat de la seva acci\xc3\xb3, quatre clients del supermercat resultaren ferits, i Coulibaly prengu\xc3\xa9 diversos ostatges. Aparentment, Coulibaly tenia una c\xc3\xb2mplice, que s\'ha especulat que podria ser la seva esposa, Hayat Boumeddiene. Coulibaly estava en contacte amb els germans Kouachi, i va manifestar a la policia que mataria els ostatges del supermercat si els dos germans resultaven ferits. No obstant aix\xc3\xb2, els equips de la policia entraren al supermercat gaireb\xc3\xa9 en sincronia amb els equips que entraven a la impremta de Dammartin-en-Go\xc3\xable, abateren Coulibaly i rescataren quinze ostatges. Diverses persones, entre elles dos agents de policia, foren ferides durant l\'incident.\n_START_SECTION_\nSospitosos\n_START_PARAGRAPH_\nSa\xc3\xafd Kouachi (en \xc3\xa0rab \xd8\xb3\xd8\xb9\xd9\x8a\xd8\xaf \xd9\x83\xd9\x88\xd8\xa7\xd8\xb4\xd9\x8a;\xc2\xa0nascut el 7 de setembre de 1980) i Ch\xc3\xa9rif Kouachi (en \xc3\xa0rab \xd9\x88\xd8\xb4\xd8\xb1\xd9\x8a\xd9\x81 \xd9\x83\xd9\x88\xd8\xa7\xd8\xb4\xd9\x8a;\xc2\xa0nascut el 29 de novembre de 1982) foren identificats per la policia francesa com els sospitosos principals d\'\xc3\xa9sser els autors materials del tiroteig. Es tractaria de dos germans francesos d\'ascend\xc3\xa8ncia algeriana que vivien a Gennevilliers. Els dos germans haurien perdut els seus pares quan encara eren nens, i Ch\xc3\xa9rif hauria viscut en una casa d\'acollida a Rennes abans de reunir-se a Par\xc3\xads amb el seu germ\xc3\xa0._NEWLINE_Ch\xc3\xa9rif, tamb\xc3\xa9 conegut com a Abu Issen, havia format part del comando Buttes-Chaumont, que hauria ajudat a captar i enviar reclutes gihadistes a lluitar per Al-Qaida a l\'Iraq despr\xc3\xa9s de la invasi\xc3\xb3 de l\'any 2003. Fou arrestat el gener de l\'any 2005 quan intentava viatjar amb un altre home cap a S\xc3\xadria, pas previ per unit-se a les tropes gihadistes que lluitaven contra les tropes dels Estats Units a l\'Iraq. Per aquest fet, Ch\xc3\xa9rif fou empresonat fins a l\'octubre de 2006, quan va entrar en contacte amb Djamel Beghal, que havia estat sentenciat a 10 anys de presor per l\'intent d\'atemptat contra l\'ambaixada dels Estats Units a Par\xc3\xads l\'any 2001. Seguidament, Ch\xc3\xa9rif va entrar als cercles de Farid Benyettou, un imam radical de la mesquita Addawa de Par\xc3\xads. Kouachi volia atemptar contra objectius jueus a Fran\xc3\xa7a, per\xc3\xb2 Benyettou li digu\xc3\xa9 que Fran\xc3\xa7a, al contrari que l\'Iraq \xc2\xabno era terra de gihad\xc2\xbb._NEWLINE_L\'any 2008, Ch\xc3\xa9rif Kouachi va ser condemnat per terrorisme a tres anys de pres\xc3\xb3 i 18 mesos de suspensi\xc3\xb3 per haver ajudat a enviar soldats a les tropes islamistes d\'Abu Mussab al Zarqau\xc3\xad, i per haver format part d\'un grup que reclutava joves musulmans de nacionalitat francesa per unir-se a al-Zarqau\xc3\xad, el l\xc3\xadder d\'Al-Qaida a l\'Iraq. Ch\xc3\xa9rif Kouachi va manifestar que estava motivat a ajudar la insurg\xc3\xa8ncia iraquiana arran de les tortures perpetrades als presoners de la pres\xc3\xb3 d\'Abu Ghraib._NEWLINE_L\'any 2010, els germans Kouachi formaven part d\'una trama que pretenia extreure de la pres\xc3\xb3 un altre l\xc3\xadder islamista, Sma\xc3\xafn A\xc3\xaft Ali Belkacem \xe2\x80\x94responsable de l\'atemptat al metro i al tren RER de Par\xc3\xads de 1995, on moriren 8 persones\xe2\x80\x94, per\xc3\xb2 no foren encausats per falta de proves. L\'any seg\xc3\xbcent, Sa\xc3\xafd Kouachi va estar al Iemen durant diversos mesos, rebent entrenament militar d\'al-Qaida. Segons fonts de la intel\xc2\xb7lig\xc3\xa8ncia del Iemen, all\xc3\xa0 va trobar-se amb l\'imam Anwar al Awlaki, i segons declaracions del mateix Kouachi a la cadena de televisi\xc3\xb3 francesa BMF TV, aquest atac hauria estat finan\xc3\xa7at per una xarxa propera a al-Awlaki, que havia estat mort durant un raid amb drons realitzat l\'any 2011 al Iemen. Segons les autoritats militars dels Estats Units, Fran\xc3\xa7a havia rebut informaci\xc3\xb3 i imatges dels dos germans rebent entrenament militar al Iemen, fet que endeg\xc3\xa0 un seguiment dels seus moviments, que es cancel\xc2\xb7l\xc3\xa0 la primavera de 2014._NEWLINE_Amedy Coulibaly (nascut a Juvisy-sur-Orge el 27 de febrer de 1982) era el sospit\xc3\xb3s principal del tiroteig a Montrouge i el segrest del supermercat kosher de Porte de Vincennes. Mantenia amistat amb els germans Kouachi, amb qui sincronitz\xc3\xa0 les seves actuacions. Coulibaly manifest\xc3\xa0 la seva pertinen\xc3\xa7a a estat Isl\xc3\xa0mic del Llevant \xc3\xa0rab._NEWLINE_Coulibaly era fill d\'una fam\xc3\xadlia maliana instal\xc2\xb7lada a Juvisy-sur-Orge, un suburbi de Par\xc3\xads, i va cr\xc3\xa9ixer a la Grande Borne, una ciutat d\'edificis de protecci\xc3\xb3 oficial bastida al sud de Par\xc3\xads, que ha degradat fins a ser un indret altament deprimit i amb grans \xc3\xadndexs de delinq\xc3\xbc\xc3\xa8ncia. Quan era un adolescent fou condemnat diversos cops per robatoris i tr\xc3\xa0fic de drogues. Segons un psiquiatre judicial, Coulibaly era "immadur", presentava una "personalitat psic\xc3\xb2pata" i tenia "poca capacitat d\'introspecci\xc3\xb3". Coulibaly va con\xc3\xa8ixer Ch\xc3\xa9rif Kouachi a la pres\xc3\xb3 l\'any 2005, i probablement els dos es radicalitzaren al mateix temps. L\'any 2009, un cop complerta la pena a la pres\xc3\xb3, Coulibaly es cas\xc3\xa0 amb Hayat Boumeddiene en una cerim\xc3\xb2nia religiosa, no reconeguda per l\'estat franc\xc3\xa8s. El juliol d\'aquell mateix any, Coulibaly fou rebut \xe2\x80\x94amb 500 persones m\xc3\xa9s\xe2\x80\x94 pel llavors president franc\xc3\xa8s, Nicolas Sarkozy, en el marc d\'una iniciativa per promoure la contractaci\xc3\xb3 de joves. Deu mesos despr\xc3\xa9s d\'aquesta trobada, la policia va registrar l\'apartament de Coulibaly i localitz\xc3\xa0 240 carregadors del calibre 7.62, sobre els quals Coulibaly declar\xc3\xa0 que els volia vendre al carrer._NEWLINE_Coulibaly, com els germans Kouachi, tamb\xc3\xa9 era membre del comando Buttes-Chaumont, nom que prov\xc3\xa9 del Parc des Buttes Chaumont, un indret on sovint es trobaven i realitzaven entrenaments d\'aire militar amb altres joves francoalgerians. Coulibaly is believed to have been radicalised by an Islamic preacher in Paris, and had expressed a desire to fight in either Iraq or Syria. L\'any 2010 fou condemnat a 5 anys de pres\xc3\xb3 per haver participat en una trama per facilitar l\'extracci\xc3\xb3 de Smain Ait Ali Belkacem, una trama on els germans Kouachi tamb\xc3\xa9 estaven implicats; no obstant aix\xc3\xb2, Coulibaly sort\xc3\xad en llibertat abans que ells._NEWLINE_Hamyd Mourad (en \xc3\xa0rab \xd8\xad\xd9\x85\xd9\x8a\xd8\xaf \xd9\x85\xd8\xb1\xd8\xa7\xd8\xaf), un noi de nacionalitat francesa i ascend\xc3\xa8ncia nord-africana de 18 anys, va ser identificat per la policia com el tercer sospit\xc3\xb3s de l\'atemptat, el conductor del cotxe que arrib\xc3\xa0 i fug\xc3\xad de l\'escena del crim. Aparentment, Mourad vivia a Charleville-M\xc3\xa9zi\xc3\xa8res, prop de la frontera amb B\xc3\xa8lgica. No obstant aix\xc3\xb2, l\'ag\xc3\xa8ncia de not\xc3\xadcies AFP va publicar que les unitats antiterroristes franceses s\'havien despla\xc3\xa7at a Reims. La mateixa nit del 7 de gener, a les 2:22 de la matinada (CET), Mourat s\'hauria entregat a la comissaria de policia de Charleville-M\xc3\xa9zi\xc3\xa8res, declarant que al moment del tiroteig ell estava a la universitat i que la seva \xc3\xbanica relaci\xc3\xb3 amb els germans Kouachi era parentesc matrimonial. En aquesta l\xc3\xadnia, diversos companys de classe de Mourat haurien sortit en la seva defensa a les xarxes socials amb el hashtag #MouradHamydInnocent, i la policia va declarar que no hi havia c\xc3\xa0rrecs contra ell._NEWLINE_Algunes fonts, com per exemple Paul Craig Roberts, subsecretari del Tresor dels Estats Units a l\'\xc3\xa8poca de Ronald Reagan, apunten que l\'atemptat podria ser una operaci\xc3\xb3 de falsa bandera, un muntatge que reforc\xc3\xa9s la influ\xc3\xa8ncia de Washington a Europa.\n_START_SECTION_\nConseq\xc3\xbc\xc3\xa8ncies de l\'atemptat\n_START_PARAGRAPH_\nEls treballadors de Charlie Hebdo que van sobreviure a l\'atac van anunciar que el seg\xc3\xbcent n\xc3\xbamero del setmanari es publicaria com estava previst. No obstant aix\xc3\xb2, es tractaria d\'una edici\xc3\xb3 especial de 8 p\xc3\xa0gines (la meitat de les p\xc3\xa0gines habituals) i amb una tirada d\'un mili\xc3\xb3 d\'exemplars (la tirada habitual de la revista \xc3\xa9s de 60.000 exemplars). Aquesta proposta reb\xc3\xa9 el suport de The Fund for Digital Innovation, que finan\xc3\xa7\xc3\xa0 l\'edici\xc3\xb3 amb 250.000\xe2\x82\xac._NEWLINE_D\'altra banda, a Fran\xc3\xa7a es registraren atacs a dues mesquites i a un restaurant relacionat amb una altra mesquita, interpretats com a repres\xc3\xa0lies a l\'atemptat.'